钦定古今图书集成/历象汇编/庶征典/第083卷 > 《遵生八笺》 > 后汉
## 钦定古今图书集成/历象汇编/庶征典/第083卷 > 《遵生八笺》 > 后汉

### 光武帝建武十年十月戊辰乐浪上谷雨雹伤稼

十二年，河南平阳雨雹，大如杯，坏败吏民庐舍。
十五年十二月乙卯，钜鹿雨雹，伤稼。

按《后汉书光武帝本纪》。不载　按《古今注》云云。

### 明帝永平三年八月郡国十二雨雹伤稼

十年，郡国十八或雨雹，蝗。

按《后汉书明帝本纪》。不载。　按《古今注》云云。

### 和帝永元五年雨雹

按《后汉书和帝本纪》，“永元五年六月丁酉，郡国三雨
雹。”　按《五行志》，“永元五年六月，郡国三雨雹，大如鸡
子。”是时和帝用酷吏周纡为司隶校尉，刑诛深刻。

### 殇帝延平元年安帝即位雨雹

按：《后汉书安帝本纪》：延平元年“秋八月癸丑，即位。冬
十月，四州大水，雨雹，诏以宿麦不下，赈赐贫人。”

### 安帝永初元年雨雹

按：《后汉书安帝本纪》，“永初元年，郡国二十八雨雹。”
“永初二年，雨雹。”

按：《后汉书安帝本纪》，“永初二年六月，京师及郡国四
十大风，雨雹。”〈注〉雹大如芋魁、鸡子，风拔树发屋。
《永初三年》，雨雹。

按：《后汉书安帝本纪》，“永初三年，京师及郡国四十一
雨雹。”　按《五行志》，“永初三年，雨雹大如雁子，伤稼。”刘
向以为雹阴胁阳也。是时邓太后以阴专阳政。

### 元初四年雨雹

按：《后汉书安帝本纪》：“元初四年六月戊辰，三郡雨雹。”

按：《五行志》：“元初四年六月戊辰，郡国大雨雹，大如”

“杅杯及鸡子。”杀六畜。

元初六年，雨雹。

按：《后汉书安帝本纪》：“元初六年夏四月，沛国、勃海雨
雹。”

### 延光元年雨雹

按《后汉书安帝本纪》，延光元年夏四月癸未，京师郡
国二十一雨雹。　按《五行志》，延光元年四月，郡国二
十一雨雹，大如鸡子，伤稼。是时安帝信谗，无辜死者
多。　按《孔僖传》，僖子季彦，延光元年，河西大雨雹，大
者如斗。安帝诏有道术之士，极陈变眚，乃召季彦见
于德阳殿，帝亲问其故，对曰：“此皆阴乘阳之征也。今
贵臣擅权，母后党盛，陛下宜修圣德，虑此二者。”帝默
然，左右皆恶之。

延光三年，雨雹。

按：《后汉书。安帝本纪》，“延光三年，京师及诸郡国三十
六雨雹。”　按《五行志》，“三年，雨雹大如鸡子。”

### 顺帝永建三年郡国十二雨雹

六年，郡国十二雨雹，伤秋稼。

按《后汉书顺帝本纪》。不载　按《古今注》云云。

### 桓帝延熹四年雨雹

按：《后汉书桓帝本纪》：“延熹四年五月己卯，京师雨雹。”

按：《五行志》：“四年五月己卯，京师雨雹，大如鸡子” 是。

时桓帝诛杀过差，又宠小人。

延熹七年，雨雹。

按：《后汉书桓帝本纪》：“延熹七年五月己丑，京师雨雹。”

按：《五行志》：“七年五月己丑，京都雨雹。是时，皇后邓”

氏僭侈，骄恣专幸。明年废，以忧死，其家皆诛。

延熹九年，雨雹。

按《后汉书桓帝本纪》，不载。　按《襄楷传》：“延熹九年，楷
上疏曰：‘自春夏以来，连有霜雹及大雨雷，而臣作威
作福，刑罚急刻之所感也。太原太守刘瓆、南阳太守
成琎，志除奸邪，其所诛翦，皆合人望。而陛下受阉竖
之谮，乃远加考逮。三公上书乞哀，瓆等不见采察，而严被谴让，忧国之臣将遂杜口矣’。”

### 灵帝建宁二年雨雹

按《后汉书灵帝本纪》，建宁二年四月癸巳，雨雹，诏公
卿以下各上封事。　按《张奂传》：“建宁元年，奂迁少府。
明年夏，大风雨雹，诏使百寮各言灾应。奂上疏曰：‘阴
气专用，则凝精为雹。故大将军窦武、太傅陈蕃，或志
宁社稷，或方直不回，前以谗胜，并伏诛戮。海内默默，
人怀震愤。昔周公葬不如礼，天乃动威。今武、蕃忠贞，
未被明宥，妖眚之来，皆为此也。宜急为改葬，徙还家
属。其从坐禁锢，一切蠲除。又皇太后虽居南宫，而恩
礼不接，朝臣莫言，远近失望。宜思大义，顾复之报’。”帝
深纳奂言，左右皆恶之，帝不得自从。

建宁三年，雨雹。

按《后汉书灵帝本纪》，不载。　按《谢弼传》：建宁三年，诏
举有道之士，弼对策除郎中。时青蛇见前殿，大风拔
木，诏公卿以下陈得失。弼上封事曰：“臣闻爵赏之设，
必酬庸勋，开国承家，小人勿用。今功臣久外，未蒙爵
秩，阿母宠私，乃享大封，大风雨雹，亦由于兹。”左右恶
其言，出为广陵府丞。

建宁四年五月，雨雹。

按《后汉书灵帝本纪》云云。

### 光和四年雨雹

按《后汉书。灵帝本纪》：“光和四年六月庚辰，雨雹。”　按
《五行志》：“光和四年六月，雨雹大如鸡子。是时常侍黄
门用权。”

### 中平二年雨雹

按《后汉书灵帝本纪》：“中平二年夏四月庚戌，雨雹。”
按《五行志》：“中平二年四月庚戌，雨雹伤稼。”

### 献帝初平四年雨雹

按《后汉书献帝本纪》：“初平四年六月，扶风雨雹。”　按
《五行志》，“初平四年六月，右扶风雹如斗。”

〈注〉《袁山松书》曰：“雹杀人，前后雨雹，此最为大，时天下溃乱。”